**Հիմնավորում**

**Հայաստանի Հանրապետությունում 2020-2022 թվականների ընքացքում մարդկանց թրաֆիքինգի ԵՎ շահագործման դեմ պայքարի կազմակերպման ազգային ծրագիրը ԵՎ ծրագրի իրականացման ժամանակացույցը հաստատելու մասին** **ՀՀ կառավարության որոշման նախագծի ընդունման անհրաժեշտության վերաբերյալ**

1. **Իրավական ակտի անհրաժեշտությունը**

Մարդկանց թրաֆիքինգի և շահագործման դեմ արդյունավետ պայքար մղելու նպատակով ՀՀ կառավարության կողմից հաստատվել է «Հայաuտանի Հանրապետությունից շահագործման նպատակով մարդկանց ապoրինի փոխադրման, տեղափոխման և առուվաճառքի (թրաֆիքինգ) կանխման հայեցակարգը և ընդունվել ու իրականացվել են դրանից բխող հինգ /Հայաստանի Հանրապետությունում 2004-2006, 2007-2009, 2010-2012, 2013-2015 և 2016-2018 թվականների ընթացքում մարդկանց շահագործման (թրաֆիքինգի) դեմ պայքարի կազմակերպման/ ազգային ծրագրեր: Հերթական՝ վեցերորդ ազգային ծրագրի ընդունումն ապահովում է իրականացվող աշխատանքների շարունակականությունը և նպատակաուղղված է Մարդկանց թրաֆիքինգի և շահագործման ենթարկված անձանց աջակցության և պաշտպանության մասին օրենքի դրույթների և ստնաձնած միջազգային պարտավորությունների կատարմանը: Նախագիծը համահունչ է միջազգային փորձագետների, մասնավորապես՝ ԳՐԵՏԱ մոնիթորինգային խմբի, ԱՄՆ աշխատանքի դեպարտամենտի, ԱՄՆ պետքարտուղարության կողմից մշակված առաջարկություններին և հանձնարարականներին: Առաջին անգամ նախագծում մարդկանց թրաֆիքինգի և շահագործման ենթարկված երեխաների պաշտպանության հարցերը ներկայացված են առանձին բաժնում:

1. **Առկա իրավիճակը**

Հայաստանի Հանրապետությունում թրաֆիքինգի դեմ պայքարի կառուցակարգը հետևյալն է՝

* Մարդկանց թրաֆիքինգի և շահագործման դեմ պայքարի հարցերով խորհուրդ,
* Մարդկանց թրաֆիքինգի և շահագործման դեմ պայքարի հարցերով խորհրդին կից աշխատանքային խումբ,
* Մարդկանց թրաֆիքինգի և շահագործման զոհերի նույնացման հանձնաժողով:

Խորհուրդը որոշում է ոլորտում տարվող աշխատանքների հիմնական ուղղությունները, համակարգում է պետական կառավարման, տեղական ինքնակառավարման և այլ մար­մին­­ների կողմից իրականացվող աշխատանքները, վերահսկում է խորհրդին կից գործող աշխատանքային խմբերի, հանձնաժողովների գործունեությունը:

Խորհրդին կից աշխատանքային խումբն ապահովում է ոլորտի քաղաքականության մշակումն ու իրականացումը, իսկ նույնացման հանձնաժողովն այն միակ կառույցն է, որը ոչ միայն իր որոշումներով ընձեռում է թրաֆիքինգի ենթարկված անձանց աջակցության և պաշտպանության իրավունք, այլև վերլուծում է առկա իրավիճակը:

Թրաֆիքինգը թաքնված և դժվար բացահայտվող հանցագործություն է: Այնուամենայնիվ, գործող կառուցվածքը ապահովում է արդյունավետ համագործակցությունը՝ տեղեկատվության փոխանակման, իրավիճակին հետևելու, միտումներն արձագանքելու և, անհրաժեշտության դեպքում, պահանջվող ծրագրային շտկումներ կատարելու ուղղությամբ: Այսպես, օրինակ, վերջին զարգացումները վկայում են, որ Հայաստանում տարածում են գտնում աշխատանքային շահագործումը և երեխաների աշխատանքը, հատկապես աշխատանքի վատթարագույն ձևերը: Այդ մասին վկայում են տարբեր ուսումնասիրություններ ու հետազոտություններ, այդ թվում՝ 2015թ. Վիճակագրական ծառայության երեխաների աշխատանքին վերաբերող հետազոտության արդյունքները, նույնացման հանձնաժողովի տվյալները, ինչպես նաև ԱՄՆ աշխատանքի դեպարտամենտի 2018 թվականի զեկույցը: Սա հիմք է ոլորտում նոր ուղղություններ որոշելու, քննարկումներ կազմակերպելու և համապատասխան միջոցառումներ մշակելու համար:

1. **Կարգավորման առարկան**

Վեցերորդ` 2020-2022 թվականների մարդկանց թրաֆիքինգի և շահագործման դեմ պայքարի կազմակերպման ազգային ծրագիրը սահմանում է բազմապիսի նպատակներ, ուղղված դեպքերի կանխմանը, կանխարգելմանը և զոհերի աջակցությանը, հաշվի առնելով ընթացիք իրավիճակը և միտումները շարունակում և զարգացնում է նախորդ ծրագրերի գաղափարախոսությունը:

1. **Նախագծի մշակման գործընթացում ներգրավված ինստիտուտները և անձինք**

Ծրագրի նախագիծը մշակվել է Հայաստանի Հանրապետությունում մարդկանց թրաֆիքինգի և շահագործման դեմ պայքարի հարցերով խորհրդում ներկայացված պետական կառավարման մարմինների, ինչպես նաև թրաֆիքինգի զոհերին աջակցություն տրամադրող շահագրգիռ հասարակական կազմակերպությունների ներկայացուցիչների առաջարկությունների հիման վրա:

1. **Ակնկալվող արդյունքները**

Ծրագրով նախատեսված գործողությունները առավել ընդգրկուն ու համապարփակ կդարձնեն մարդկանց թրաֆիքինգի և շահագործման դեմ պայքարը, կհամախմբեն ներգրավված կողմերի ուժերը, կնպաստեն մասնագետների կարողությունների հզորացմանն ու որակավորման բարձրացմանը, երևույթի առավել արդյունավետ կանխարգելմանը, զոհերի նույնացմանը, կբարելավեն աջակցությունը և կհստակեցնեն պաշտպանության մեխանիզմները, հաշվի առնելով նաև երեխայի լավագույն շահը:

**Տեղեկանք**

**Հայաստանի Հանրապետությունում 2020-2022 թվականների ընքացքում մարդկանց թրաֆիքինգի ԵՎ շահագործման դեմ պայքարի կազմակերպման ազգային ծրագիրը ԵՎ ծրագրի իրականացման ժամանակացույցը հաստատելու մասին** **ՀՀ կառավարության որոշման նախագծի ընդունման կապակցությամբ այլ իրավական ակտերում փոփոխություններ ԵՎ լրացումներ կատարելու անհրաժեշտության մասին**

 Հայաստանի Հանրապետությունում 2020-2022 թվականների ընքացքում մարդկանց թրաֆիքինգի և շահագործման դեմ պայքարի կազմակերպման ազգային ծրագրի և ծրագրի իրականացման ժամանակացույցի մասին ՀՀ կառավարության որոշման նախագծի ընդունման կապակցությամբ այլ իրավական ակտերում փոփոխություններ և լրացումներ կատարելու անհրաժեշտություն չկա:

**Տեղեկանք**

**Հայաստանի Հանրապետությունում 2020-2022 թվականների ընքացքում մարդկանց թրաֆիքինգի ԵՎ շահագործման դեմ պայքարի կազմակերպման ազգային ծրագիրը ԵՎ ծրագրի իրականացման ժամանակացույցը հաստատելու մասին ՀՀ կառավարության որոշման նախագծի ընդունման կապակցությամբ ՀՀ պետական բյուջեում եկամուտների ԵՎ ծախսերի էական ավելացման կամ նվազման մասին**

Հայաստանի Հանրապետությունում 2020-2022 թվականների ընքացքում մարդկանց թրաֆիքինգի և շահագործման դեմ պայքարի կազմակերպման ազգային ծրագրի և ծրագրի իրականացման ժամանակացույցի մասին ՀՀ կառավարության որոշման նախագծի ընդունման կապակցությամբ ՀՀ պետական բյուջեում եկամուտների և ծախսերի էական ավելացում կամ նվազում չի նախատեսում: Նախագծի՝ զոհերի աջակցությանը վերաբերող կետերի ընդունումը ենթադրում է հատկացումներ, որը նախատեսվում է կատարել ամենամյա միջնաժամկետ ծախսերի ծրագրով նախատեսված սոցիալական պաշտպանության ոլորտի գծով նախատեսված ընդհանուր հատկացումների շրջանակում: